BR ในช่วงขาขึ้น
ถ้าวิเคราะห์ถึงหุ้นที่เข้ามาในตลาดหุ้นใหม่ๆ ที่ทำธุรกิจคล้ายๆ กัน อาจารย์คงต้องหยิบยกเรื่องที่ชาวหุ้นชอบแสดงความคิดเห็นลับหลังมากหน่อย เพราะมันเป็นการรวบรวมความผิดหวังจากนักลงทุนในที่ต่างๆ ซึ่งเป็นการตอกย้ำว่า การลงทุนมีความเสี่ยง ผู้ลงทุนควรศึกษาข้อมูลการลงทุนให้รอบคอบ
30 ม.ค. 2559

สภาแมงเม่า: ดร.สมชาย
 
คุณจิตติ จากคลองหลวง จ.ปทุมธานี ถามถึงสถานการณ์ของหุ้น BR หรือ บริษัท บางกอกแร้นช์ จำกัด (มหาชน) ในช่วงเข้าตลาดหุ้นใหม่ๆ กับในช่วง 1 สัปดาห์ที่ผ่านมา ทำไมถึงต่างกันราวเหวกับฟ้า และดูเหมือนจะมีแต่คำแนะนำให้ซื้อมากกว่าขาย จึงอยากให้อาจารย์บอกเล่าเรื่องราวที่เป็นประโยชน์กับผมด้วย เพราะไม่ค่อยมีเวลาไปยุ่งกับเรื่องซุบซิบนินทาในหมู่คนที่ถือหุ้นตัวนี้สักเท่าไหร่ครับ
 
ถ้าวิเคราะห์ถึงหุ้นที่เข้ามาในตลาดหุ้นใหม่ๆ ที่ทำธุรกิจคล้ายๆ กัน อาจารย์คงต้องหยิบยกเรื่องที่ชาวหุ้นชอบแสดงความคิดเห็นลับหลังมากหน่อย เพราะมันเป็นการรวบรวมความผิดหวังจากนักลงทุนในที่ต่างๆ ซึ่งเป็นการตอกย้ำว่า การลงทุนมีความเสี่ยง ผู้ลงทุนควรศึกษาข้อมูลการลงทุนให้รอบคอบ
โดยสิ่งที่อาจารย์สัมผัสได้จากเรื่องดังกล่าวคือ
TFG ขายหุ้น IPO จำนวน1,100 ล้านหุ้น ในราคาหุ้นละ 1.95 บาท ได้เงินไปทั้งสิ้น  2,145 ล้านบาท
BR ขายหุ้น IPO จำนวน 360 ล้านหุ้น ในราคาหุ้นละ 8.8 บาท ได้เงินไปทั้งสิ้น 3,168 ล้านบาท
โดยหุ้นทั้ง 2 ตัว ซึ่งทำธุรกิจ “ไก่” กับ “เป็ด” ได้ดูดเงินจากนักลงทุนไปกว่า 5 พันล้านบาท แต่กลับทำให้นักลงทุนรายย่อยรู้สึกเข็ดขยาดกันทั่วประเทศ เพราะราคาหุ้นรูดลงอย่างต่อเนื่องนับตั้งแต่ที่เข้าเทรดวันแรกนั้น อาจารย์ถือเป็นความล้มเหลวของที่ปรึกษาทางการเงินที่วาดฝันอะไรที่ไกลเกินตัวไปค่อนข้างเยอะ
ถึงกระนั้นเมื่อผ่านไประยะหนึ่งจะเห็นว่า ราคาหุ้นทั้งสองตัวได้ถูกเทขายมากเกินไป จึงมีแรงซื้อกลับเข้ามารับหุ้นเป็นจำนวนมาก ส่งผลให้ราคาหุ้นเริ่มถีบตัวขึ้นมาอีกครั้ง โดยเฉพาะในรายของ BR ถือเป็นการพลิกมิติของหุ้นอย่างแท้จริง เพราะราคาหุ้นไต่ระดับขึ้นอย่างช้าๆ จนเชื่อได้ว่า หุ้นกลับเข้าสู่วัฎจักรขาขึ้นอีกครั้ง
ประเด็นดังกล่าวถูกเชื่อมโยงจากข้อมูลที่นักวิเคราะห์ต่างๆ ประเมินว่า BR เป็นหนึ่งในบริษัทที่ได้ประโยชน์จากเทศกาลตรุษจีน และยังได้รับอนิสงส์จากกำลังการผลิตที่เพิ่มขึ้น ซึ่งจะส่งผลให้รายได้ และกำไร เพิ่มขึ้นอย่างมีนัยสำคัญ จึงกลายเป็นหุ้นที่ทะยานขึ้นอย่างแข็งแกร่ง
เมื่อนำประเด็นดังกล่าวมาพิจารณาร่วมกับ ค่า P/E ที่ระดับ 11 เท่า ย่อมทำให้เชื่อว่า BR ยังมีแก๊ปให้นักลงทุนได้เข้าเล่นเก็งกำไรอีกหลายรอบ เพราะมูลค่าที่แท้จริงของหุ้นตัวนี้อยู่สูงกว่าราคาปิด ณ ปัจจุบันหลายช่อง อีกทั้งตัวบริษัทมีข่าวดีใหม่ๆ เกี่ยวกับธุรกิจออกมาเปิดเผยต่อสาธารณชนไม่ขาดสาย จึงทำให้หุ้นตัวนี้อยู่ในช่วงขาขึ้นอย่างเต็มตัว
ส่วนข้อมูลที่คุณ จิตติ เล่าว่า ไม่ค่อยมีเวลาไปแจ๊าะแจ๊ะกับคนที่ถือหุ้นตัวนี้ มันเป็นลักษณะนิสัยส่วนตัวของแต่ละคน แต่เมื่อก้าวเข้ามาสู่ในวงการตลาดหุ้น อาจารย์คิดว่า ควรจะรู้เรื่องของชาวหุ้นไว้บ้าง เพื่อจะได้ล่วงรู้ความคิดของผู้คนในตลาดหุ้นมองหุ้นตัวนั้นๆ เป็นแบบไหน?
…

กราฟประกอบคอลัมน์: Aspen, ราคาปิด ณ วันที่ 29 ม.ค.59